คลังเลิกพรบ.กู้4แสนล้านรายได้พุ่งลดหนี้สาธารณะ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — รมว.คลัง ยกเลิก พ.ร.บ.เงินกู้ 4 แสนล้านบาท หลังเศรษฐกิจฟื้น แถมจัดเก็บเกินคาด 1.7 แสนล้าน 
นายกรณ์ จาติกวณิช รมว.คลัง เปิดเผยว่า จากการหารือร่วมกับนายอภิสิทธิ์ เวชชาชีวะ นายกรัฐมนตรี สำนักงานคณะกรรมการพัฒนาการเศรษฐกิจและสังคมแห่งชาติ (สศช.) และสำนักงบประมาณ ได้ทบทวนงบประมาณรายจ่ายประจำปี 2554 ก่อนจะเสนอต่อที่ประชุม ครม. ในวันที่ 27 เม.ย.นี้ เพื่อหาข้อสรุป และในขณะนี้มีความชัดเจนแล้วว่า พ.ร.บ.เงินกู้ 4 แสนล้านบาท ที่ได้เคยขอไว้คงไม่มีความจำเป็นต้องนำมาใช้กระตุ้นเศรษฐกิจแล้ว และจะเสนอต่อ 2 สภา เพื่อยุติ พ.ร.บ.ดังกล่าว ส่วนงบประมาณกลางปีคงไม่สามารถพิจารณาได้ทัน
ทั้งนี้ ที่ผ่านมานายกรัฐมนตรีส่งสัญญาณมาโดยตลอดกรณีที่เศรษฐกิจดีขึ้นก็ไม่จำเป็นต้องกู้ ซึ่งในขณะนี้เศรษฐกิจฟื้นตัว ดังนั้นความจำเป็นในการกระตุ้นเศรษฐกิจ ก็ลดลง ประกอบกับรายได้จัดเก็บได้จริงสูงกว่าประมาณการไว้ จำนวน 1.7 แสนล้านบาท 
อย่างไรก็ตาม โครงการไทยเข้มแข็งยังสามารถเบิกจ่ายได้ โดยไม่ต้องใช้ พ.ร.บ.เงินกู้ 4 แสนล้านบาท โดยเฉพาะมีรายได้ที่จัดเก็บสูงกว่าคาดการณ์น่าจะเพียงพอสำหรับโครงการไทยเข้มแข็งในปี 25542556 ซึ่งจะต้องมาพิจารณาว่าจะนำเม็ดเงินดังกล่าวไปใช้ในโครงการใดบ้าง
นอกจากนี้ ยังมีข้อเสนอจะนำรายได้ส่วนเกินดังกล่าวไปชำระหนี้คืนได้อีกด้วย ซึ่งจะช่วยลดหนี้สาธารณะลงได้จากประมาณการเดิม ช่วยสร้างเสถียรภาพทางเศรษฐกิจได้อีกด้วย 
“เราให้คำมั่นกับสภาตั้งแต่แรกว่ากู้เป็นกรณีพิเศษ เมื่อเข้าสู่ภาวะปกติก็ต้องซื่อสัตย์ในคำพูด เป็นการจัดการทางการเงินของประเทศ” รมว.คลัง กล่าว
โดยภาวะเศรษฐกิจที่ฟื้นตัวดีขึ้นทำให้ความจำเป็นในการกระตุ้นเศรษฐกิจลดลง จึงเป็นไปได้ว่างบ ประมาณส่วนเกินอาจนำไปลงทุนในโครงการที่มีผลเชิงยุทธศาสตร์ของประเทศ เช่น โครงการด้านสาธารณูปโภคพื้นฐาน สาธารณสุข การศึกษา หรือระบบชลประทานขนาดใหญ่ ที่มีความคุ้มค่าในการลงทุน
นายจุรินทร์ ลักษณวิศิษฏ์ รมว.สาธารณสุข กล่าวว่า การเสนองบ ประมาณปี 2554 เป็นการจัดทำงบตามที่คณะกรรมการทบทวนโครงการไทยเข้มแข็งได้เสนอ โดยตัดทอนครุภัณฑ์ที่ไม่จำเป็น รวมทั้งปรับราคาลงให้เหมาะสมกับสภาพความเป็นจริง ซึ่งการจัดทำงบประมาณผูกพันจะเป็นงบประมาณในส่วนของการก่อสร้าง 
“งบประมาณรวมทั้งโครงการด้านสาธารณสุขอยู่ที่ 6 หมื่นกว่าล้านบาท โดยมีการปรับลดงบประมาณจากเดิมลงเพียงหมื่นกว่าล้านบาทเท่านั้น”
อย่างไรก็ตาม งบประมาณตรงนี้ยังไม่สิ้นสุด เพราะการจัดสรรงบจะได้จำนวนเท่าไหร่ต้องขึ้นอยู่กับดุลยพินิจของสำนักงบประมาณอีก ครั้ง ซึ่งการจัดทำงบประมาณยังยึดผลประโยชน์ของบุคลากรทางการแพทย์และผู้ใช้บริการเป็นหลัก